ПРЕДМЕТ: Одговори на постављена питања по јавној набавци број 2147/2013- новогодишњи пакетићи за децу

Поштовани,

На основу члана 63, став 2 ЗЈН РС (Сл.гласник РС 124/12) достављамо Вам одговоре на постављена питања по ЈН 2147/2013 - новогодишњи пакетићи за децу.

**Питања и одговори:**

**Питање: 1.**Молимо Вас да нам дате појашњење конкурсне документације за јавну набавку бр. 2147/2013, у погледу додатног услова за учешће у предметном поступку јавне набавке  у погледу кадровског капацитета, а са становишта оправданости овог услова у смислу одредби чл. 76 . Закона о јавним набавкама.

Чланом 76. став 2. Закона предвиђено је да Наручилац у конкурсној документацији одређује додатне услове у погледу финансијског, пословног, техничког и кадровског капацитета, када је то потребно имајући у виду предмет јавне набавке. Ставом 6. истог члана прописана је обавеза наручиоца да одреди услове за учешће у поступку тако да ти услови не дискриминишу понуђаче и да су у логичној вези са предметом јавне набавке.

Конкурсна документацији за предметну јавну набавку, садржи, између осталог услов ,, да понуђач има минимум 5 ангажованих лица (која су у радном односу или су ангажована сходно чл. 197. до 202. Закона о раду од којих је минимум једно лице са VII степеном стручне спреме педагог или психолог или VI степеном стручне спреме васпитач, ( која су у радном односу или су ангажована сходно чл. 197. до 202. Закона о раду)“.

Овако дефинисан услов је дискриминаторски и није у логичној вези са предметом јавне набавке, нити је у складу са објективним потребама, јер Наручилац у предметном поступку набавља добра – новогодишње пакетиће, а не услугу из области васпитања и образовања деце, те су потенцијални понуђачи у конкретном поступку привредна друштва која се баве прометом и/или производњом добара која су предмет набавке, (пре свега играчака), а која нису ни у обавези ни у потреби да запошљавају васпитаче и педагоге. С обзиром на предмет јавне набавке, а посебно начин дефинисања елемента за оцену понуда – ,,функционалне карактеристике“, било би оправдано да Наручилац у саставу комисије има лице траженог образовног профила, како би утврђени елеменат критеријума могао бити правилно примењен, али је нејасно зашто се ангажовање ових лица захтева од понуђача?

Имајући у виду наведено,  непоходно је да извршите измену конкурсне документације у делу дефинисања услова за учешће у погледу кадровског капацитета, како би иста била усаглашена са одредбама и начелима Закона.

**Одговор**:1. Наручилац је приликом одређивања додатног услова за учешће у предметном поступку јавне набавке  у погледу кадровског капацитета узео у обзир специфичност предмета јавне набавке. Сматрамо да је ради бољег разумевања техничке спецификације као и у што већој мери испуњења функционалних карактеристика,захтевани кадровски капацитет у логичној вези са предметом јавне набавке.